ToekomsVenster: Mag die Here vir ons vrede geehttps://rak2.spens.co.za/radio/2016/319.mp3 Foto: pixabay.com Psalm 79:1 – Heidene het u land binnegedring, o God, hulle het u heilige tempel ontwy en Jerusalem in puin gelê. Die vernietiging van eens trotse kerkgeboue, sommige met ŉ ryke tradisie en geskiedenis deur ekstremistiese godsdienstige groepe laat ŉ mens koud. Natuurlik is die ware tempel van die Here gelowiges self. God woon nie in geboue van klip nie. Tog kan ŉ mens sê dat daardie ruimte gesoneer was vir die samekoms van heiliges, God se uitverkore en lieflingkinders. In daardie ruimte is kinders gedoop, belydenisse gedoen, bekerings ervaar, trane gestort. Ontmoetings met die lewende Here het daar plaasgevind en die Woord is in sommige gevalle vir eeue getrou daar verkondig. In sommige van die geboue, katedrale, is kosbare artefakte geberg. Skilderye en behangsels wat op sigbare wyse getuig het van die God van die eeue, Abraham, Isak en Jakob. Op ŉ dag besluit opstandelinge om alles met die grond gelyk te vee sonder enige respek vir die geskiedenis daarvan. Ek weet dis aardse dinge, ek weet die gebou het nie ewigheidswaarde nie, en tog, iets kosbaars het verlore gegaan. Mag die Here vir ons vrede gee.